Sommerens fantastiske vejr har smittet af på turismen i Frederikshavn Kommune.

Mens sensommeren går på hæld, glæder man sig i Frederikshavn Kommune over den seneste overnatningsstatistik for juni og juli måned. Her er der en fremgang i turismen på 6,2% i forhold til 2013. I reelle tal giver det 29.610 flere overnatninger, hvilket vækker stor tilfredshed hos Turistdirektør for Turisthus Nord Lene Kappelborg. - Det er dejligt, at vores fornemmelse af en fantastisk sommer holder stik. De mange overnatninger kommer ikke kun overnatningserhvervet til gode men også vores restaurationsbranche, detailhandel, attraktioner, transportsektor osv, siger Lene Kappelborg og fortsætter: - Den forrygende sommer giver et godt afsæt for vores turismeindsats her i efteråret og vinteren, og vi vil fortsat arbejde for en positiv turismeudvikling i Frederikshavn Kommune. Tallene er udarbejdet af VisitNordjylland.